
 Nr. 4C-4/165
RAPORT COMUN
asupra proiectului de Lege pentru modificarea anexei nr.3 din Legea nr.43/2014 privind 
protecţia animalelor utilizate în scopuri ştiinţifice
 (PLx. 97/2015)


1. În baza prevederilor art. 95 din Regulamentul Camerei Deputaţilor, republicat, cu adresa nr. PLx. 97 din 02 martie 2015, Comisia pentru învăţământ, ştiinţă, tineret şi sport şi Comisia pentru agricultură, silvicultură, industrie alimentară şi servicii specifice au fost sesizate spre dezbatere şi avizare, în fond, cu proiectul de Lege pentru modificarea anexei nr.3 la Legea nr.43/2014 privind protecţia animalelor utilizate în scopuri ştiinţifice.

Pentru întocmirea raportului, Comisiile au analizat avizul primit de la Comisia pentru afaceri europene, Comisia pentru mediu şi echilibru ecologic, avizul Consiliului Legislativ, precum şi Punctul de vedere al Guvernului.
Proiectul de lege are ca obiect de reglementare modificarea Anexei nr.3 la Legea nr.43/2014 privind protecţia animalelor utilizate în scopuri ştiinţifice, tabelele 1.5 şi 8.4, scopul fiind acela de a rectifica unele necorelări existente între prevederile anexelor legii şi cele ale Directivei Europene 2010/63/UE, care a stat la baza adoptării în regim de urgenţă a actului normativ. 

           2. În funcţie de obiectul şi conţinutul său, proiectul de lege face parte din categoria legilor ordinare, potrivit prevederilor art. 76 alin 2 din Constituţia României, republicată.


3. În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, Comisiile au dezbătut proiectul de lege în şedinţe separate.

Comisia pentru învăţământ, ştiinţă, tineret şi sport a dezbătut proiectul de lege în şedinţa din data de 17 martie 2015. 


La lucrări au fost prezenţi 20 deputaţi din totalul de 27 membri ai Comisiei. 


La dezbaterea proiectului de lege a participat, în calitate de invitat, domnul Andrei Gheorghe Kiraly - secretar de stat în cadrul Ministerului Educaţiei şi Cercetării Ştiinţifice.
În urma dezbaterilor, membrii Comisiei au hotărât, cu unanimitatea voturilor celor prezenţi, să propună plenului Camerei Deputaţilor adoptarea proiectului de lege în forma adoptată de Senat.

Comisia pentru învăţământ, ştiinţă, tineret şi sport propune plenului Camerei Deputaţilor adoptarea proiectului de Lege în forma adoptată de Senat.  

Membrii Comisiei pentru agricultură, silvicultură, industrie alimentară şi servicii specifice au examinat proiectul de lege în şedinţa din data de 17 martie 2015.

Din numărul total de 37 membri ai Comisiei, la dezbaterea proiectului de lege au fost prezenţi 33 de deputaţi.
La dezbaterea proiectului de lege a participat, în calitate de invitat, doamna Lenuţa Ichim – vicepreşedinte, subsecretar de stat la Autoritatea Naţională Sanitară Veterinară şi pentru Siguranţa Alimentelor.

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare,  proiectul de lege în forma adoptată de Senat.

4.  Potrivit prevederilor art. 75 alin. (1) din Constituţia României, republicată, şi ale art.92 alin.(9), pct. 1 din Regulamentul Camerei Deputaţilor, republicat, Camera Deputaţilor este Cameră decizională.


Proiectul de lege a fost adoptat de Senat în şedinţa din 25 februarie 2015.


5. Membrii celor două Comisii au hotărât să propună plenului Camerei Deputaţilor un raport comun de adoptare în forma prezentată de Senat.

